b'\n_START_ARTICLE_\nLorenzo De Silvestri\n_START_PARAGRAPH_\nLorenzo De Silvestri (s. 23. toukokuuta 1988 Rooma, Italia) on italialainen jalkapalloilija. De Silvestrin seura on Italian korkeimmalla sarjatasolla Serie A:ssa pelaava roomalaisseura SS Lazio._NEWLINE_De Silvestrin yleisin pelipaikka on oikea puolustaja, mutta h\xc3\xa4n pystyy pelaamaan my\xc3\xb6s keskikent\xc3\xa4ll\xc3\xa4. Syntyper\xc3\xa4isen\xc3\xa4 roomalaisena De Silvestri ei ole ainakaan toistaiseksi edustanut muita seuroja. Miehen debyytti Lazion ykk\xc3\xb6sjoukkueessa tapahtui 17-vuotiaana vuoden 2005 hein\xc3\xa4kuussa Intertoto cupin kolmannella kierroksella toisessa osaottelussa vieraissa Tampere Unitedia vastaan Ratinan stadionilla h\xc3\xa4nen tullessaan loppuhetkill\xc3\xa4 vaihdosta kent\xc3\xa4lle Christian Manfredinin tilalle._NEWLINE_Ensimm\xc3\xa4ist\xc3\xa4 kertaa Italian liigassa De Silvestri p\xc3\xa4\xc3\xa4si kent\xc3\xa4lle vuoden 2007 huhtikuussa kotipeliss\xc3\xa4 ACF Fiorentinaa vastaan h\xc3\xa4nen korvattuaan toisella puoliajalla Manuel Bellerin. De Silvestri pelasi heti kuin vanha tekij\xc3\xa4 ja oli jopa l\xc3\xa4hell\xc3\xa4 maalintekoa ensimm\xc3\xa4isell\xc3\xa4 kosketuksellaan, mutta Fiorentinan maalivahti Sebastien Frey torjui h\xc3\xa4nen yrityksens\xc3\xa4._NEWLINE_Syksyll\xc3\xa4 2007 De Silvestri nousi vakituiseksi n\xc3\xa4yksi Lazion edustusjoukkueessa osittain puolustuksen lukuisten loukkaantumisten johdosta. De Silvestri kiitti p\xc3\xa4\xc3\xa4valmentaja Delio Rossin luottamuksesta ja pelasi eritt\xc3\xa4in vakuuttavasti ik\xc3\xa4\xc3\xa4ns\xc3\xa4 n\xc3\xa4hden. Valon Behramin kuntouduttua De Silvestri joutui kuitenkin useimmiten tyytym\xc3\xa4\xc3\xa4n vaihtopenkill\xc3\xa4 istuskeluun. Joulukuussa 2007 De Silvestri teki ensimm\xc3\xa4isen maalinsa Lazion paidassa Italian cupissa SSC Napolia vastaan laitettuaan reboundin vapaapotkun j\xc3\xa4lkitilanteesta sis\xc3\xa4\xc3\xa4n. Maalin j\xc3\xa4lkeen De Silvestri l\xc3\xa4hetti terveiset kohti taivasta kuukausi aiemmin poliisin harhaluotiin menehtyneelle hyv\xc3\xa4lle yst\xc3\xa4v\xc3\xa4lleen ja Lazion kannattajalle Gabriele Sandrille._NEWLINE_Kev\xc3\xa4tkaudella 2008 De Silvestri valloitti paikan avauskokoonpanossa ja piti siit\xc3\xa4 kiinni koko loppukauden. Nyky\xc3\xa4\xc3\xa4n De Silvestri on saavuttanut niin suuren luottamuksen sek\xc3\xa4 Delio Rossin, ett\xc3\xa4 kannattajien keskuudessa, ett\xc3\xa4 avauskokoonpanon paikan pit\xc3\xa4isi jatkossakin olla selvi\xc3\xb6. De Silvestrin nykyinen sopimus Lazion kanssa kattaa vuoteen 2010 asti._NEWLINE_De Silvestri pelasi Italian joukkueessa Pekingin kes\xc3\xa4olympialaisissa.'